17.4.2023
MT
Il-Ġurnal Uffiċjali tal-Unjoni Ewropea
L 102/91
DIKJARAZZJONI KONĠUNTA Nru 2/2023 TAL-UNJONI U TAR-RENJU UNIT FIL-KUMITAT KONĠUNT STABBILIT MILL-FTEHIM DWAR IL-ĦRUĠ TAR-RENJU UNIT TAL-GRAN BRITTANJA U L-IRLANDA TA’ FUQ MILL-UNJONI EWROPEA U MILL-KOMUNITÀ EWROPEA TAL-ENERĠIJA ATOMIKA tal-24 ta’ Marzu 2023 L-Unjoni u r-Renju Unit jixtiequ jiddikjaraw mill-ġdid l-impenn tagħhom li jagħmlu użu sħiħ mill-istrutturi previsti filFtehim dwar il-ħruġ tar-Renju Unit tal-Gran Brittanja u l-Irlanda ta’ Fuq mill-Unjoni Ewropea u mill-Komunità Ewropea tal-Enerġija Atomika (“il-Ftehim dwar il-Ħruġ”), jiġifieri l-Kumitat Konġunt, il-Kumitati Speċjalizzati u l-Grupp ta’ Ħidma Konsultattiv Konġunt biex jissorveljaw l-implimentazzjoni tal-Ftehim.
Huma ser jassistu lil xulxin fit-twettiq tal-kompiti li jirriżultaw mill-Qafas ta’ Windsor (1) b’rispett reċiproku sħiħ u bona fide, f’konformità mal-Artikolu 5 tal-Ftehim dwar il-Ħruġ.
Ir-Renju Unit ifakkar fl-impenn unilaterali tiegħu li jiżgura l-parteċipazzjoni sħiħa tal-Ewwel Ministru tal-Irlanda ta’ Fuq u l-Viċi tiegħu fid-delegazzjoni tar-Renju Unit għall-Kumitat Konġunt, u f’dak il-kuntest id-determinazzjoni tiegħu li jiżgura li l-applikazzjoni tal-Qafas ta’ Windsor jenħtieġ li jkollha impatt minimu kemm jista’ jkun fuq il-ħajja ta’ kuljum talkomunitajiet.
L-Unjoni u r-Renju Unit biħsiebhom jorganizzaw laqgħat tal-korpi konġunti rilevanti fuq bażi regolari sabiex irawmu d-djalogu u l-involviment.
F’dan il-kuntest, il-Kumitat Speċjalizzat dwar l-implimentazzjoni tal-Qafas ta’ Windsor jista’ jipprevedi skambji ta’ fehmiet dwar kwalunkwe leġiżlazzjoni futura tar-Renju Unit rigward oġġetti ta’ rilevanza għalloperat tal-Qafas ta’ Windsor.
B’mod partikolari, dan jippermetti lir-Renju Unit u lill-Unjoni jivvalutaw l-impatt potenzjali ta’ din il-leġiżlazzjoni futura fl-Irlanda ta’ Fuq, jantiċipaw u jiddiskutu kwalunkwe diffikultà prattika involuta.
Għal dak l-għan, il-Kumitat Speċjalizzat jista’ jiltaqa’ f’kompożizzjoni speċifika, jiġifieri l-Korp Speċjali dwar il-Merkanzija.
Huwa jista’ jitlob, jekk ikun meħtieġ, lill-Grupp ta’ Ħidma Konsultattiv Konġunt u lil kwalunkwe wieħed mis-sottogruppi rilevanti tiegħu magħmul minn esperti mill-Kummissjoni Ewropea u mill-Gvern tar-Renju Unit biex jeżaminaw u jipprovdu informazzjoni dwar kwistjoni partikolari.
Kif xieraq, ir-rappreżentanti min-negozji u l-partijiet ikkonċernati tassoċjetà ċivili jistgħu jiġu mistiedna jattendu l-laqgħat rilevanti.
Il-Kumitat Speċjalizzat jista’ jagħmel rakkomandazzjonijiet rilevanti lill-Kumitat Konġunt kif meħtieġ.
L-Unjoni u r-Renju Unit huma impenjati li jsolvu kwalunkwe kwistjoni fl-operat tal-Qafas ta’ Windsor bl-aħjar mod u bl-aktar mod rapidu possibbli.
L-Unjoni u r-Renju Unit ser jużaw il-korpi konġunti biex jindirizzaw kwalunkwe kwistjoni li tista’ tinqala’ fl-implimentazzjoni tal-Qafas ta’ Windsor.
Kwistjonijiet bħal dawn jistgħu għalhekk ikunu soġġetti għal djalogu fil-korpi konġunti tal-Ftehim dwar il-Ħruġ fuq talba tal-Partijiet.
Dan jippermetti lill-Partijiet jiddiskutu regolarment l-iżviluppi rilevanti ta’ importanza għat-twettiq xieraq tal-obbligi rispettivi tagħhom skont il-Qafas ta’ Windsor.
L-Unjoni u r-Renju Unit iġeddu l-impenn tagħhom li jagħmlu kull tentattiv, permezz tad-djalogu, biex jaslu għal riżoluzzjonijiet reċiprokament sodisfaċenti dwar kwistjonijiet li jaffettwaw l-operat tal-Ftehim dwar il-Ħruġ.
Għal dan l-għan, l-Unjoni u r-Renju Unit biħsiebhom jagħmlu użu sħiħ mis-setgħat tal-Kumitat Konġunt, in bona fide, bl-għan li jilħqu soluzzjonijiet maqbula b’mod reċiproku dwar kwistjonijiet ta’ interess komuni.
L-iskambji f’oqfsa bħal dawn huma mingħajr preġudizzju għall-awtonomija tat-teħid tad-deċiżjonijiet u tal-ordnijiet ġuridiċi rispettivi tal-Unjoni u tar-Renju Unit.
(1) Ara d-Dikjarazzjoni Konġunta Nru 1/2023.